钦定古今图书集成/明伦汇编/官常典/第507卷 > 张佶
## 钦定古今图书集成/明伦汇编/官常典/第507卷 > 张佶

按《宋史》本传：“佶字仲雅，本燕人，后徙华州渭南。初名
志言，后改焉。父昉，殿中少监。佶少有志节，始用荫补
殿前承旨，以习儒业。献文求试，换国子监丞，迁著作
佐郎，监三白渠，知泾阳县。端拱初，为太子右赞善大
夫。曹州民有被诬杀人者，诏往按之，发擿奸伏，冤人
得雪。寻通判忻州，迁殿中丞兼御河督运。至道中，通”
判陕州，再部送刍粮赴灵武，就改国子博士。咸平初，
擢为陕西转运副使，赐绯鱼。至延安，遇夏人入寇，亲
督兵击败之。三年，徙西川转运副使。时招讨王均以
馈饷之劳，迁虞部员外郎。贼平，分川、陕为四路，以佶
为利州路转运使。有荐其武干者，召还，授如京使、泾原钤辖兼知镇戎军，徙麟府路钤辖。夏人来寇，佶率
兵与战，亲射杀酋帅，俘获甚众，馀党遁去。诏书褒之，
赐锦袍、金带。景德中，徙益州钤辖，加宜州刺史，迁文
思使。佶御军抚民，甚有威惠，蜀人久犹怀之。大中祥
符四年，车驾祀汾阴，以为西京旧城巡检钤辖，礼成，
加授北作坊使，充赵德明官告使，又为鄜延钤辖。会
秦州李濬暴卒，上语近臣曰：“天水边要，宜速得人马。”
知节称佶可任，上然之，遂改骐骥使，就命知秦州。至
州，置四门砦，开拓疆境，边部颇怨。又临渭置采木场，
戎人不之争，移帐而去。佶不甚存抚，亦不奏加赉赐，
边人追悔，引众劫掠，佶深入掩击，败走之。议者又欲
加恩宗哥、立遵等族，以扼平夏，佶请拒绝之，事具《吐
蕃传》。朝廷始务宁边，以佶轻信易事，徙邠宁路钤辖。
天禧初，召为契丹国信副使，再任邠宁，兼知邠州，迁
宫苑使。未逾月，擢拜西上阁门使，复为泾原钤辖。四
年，卒，年六十九。佶涉猎书史，好吟咏，勇敢善射，有方
略，其总戎护塞，以威名自任。子宗象，兵部员外郎、直
史馆、度支判官。